Villestofte tabte - Lindehuset flytter ind | Odense | fyens.dk
Villestofte tabte - Lindehuset flytter ind
Ungdomsinstitutionen Lindehuset, som tager sig af unge med kriminel baggrund, er ved at pakke sammen til at flytte ud til Villestofte, hvor beboerne er i oprør. Lindehuset flytter nemlig ind i en gård, som ligger midt i et parcelhuskvarter. Institutionens forstander, Bjarne Friis, mener dog ikke, at naboerne behøver frygte de unge uroelementer.
I morgen flytter håndværkerne ud og ungdomsinstitutionen ind i den gamle gård midt i parcelhuskvarteret i Villestofte
VILLESTOFTE: Der emmer af stokroseidyl, fuglesang og højt til himlen, når man træder ind i den firlængede gule gård på Villestofte Skovgyde 114.
Svaler bygger rede under taget, en hønseflok hygger sig i baghaven, og bierne summer om blomsterne.
I stuen står en pejs klar til at fyre op på kolde vinteraftener.
Men måske bør der allerede i dag tændes op i hyggesprederen midt i dagligstuen.
I morgen skal håndværkerne nemlig være færdige, så ungdomsinstitutionen Lindehuset kan flytte ind.
Og det har foreløbig været en kølig modtagelse, kvarterets nye beboere har fået af de mange parcelhuse, der ligger få meter væk, og som ses tydeligt uden for vinduerne.
Der er blevet sendt klager til byrådet og naturklagenævnet, og cirka 400 beboere har skrevet under i kampen mod den nye nabo.
- Jeg mener ikke, sådan et klientel hører hjemme i et kvarter, der består af lutter barnevogne. Jeg er bange. Min værste frygt går på, at vi vil se unge, der render rundt i grupperinger og skaber utryghed, lød det i februar fra Torben Andersson, der bor i Villestoftedalen tæt på den gamle gård.
- Jeg er utrolig nervøs, for min datter kører forbi herude hver dag. Der er risiko for, at der kunne ske hende et eller andet. Det er jo psykisk ustabile personer, lød det fra Rune Kallager, der er talsmand for beboerne.
I alt får cirka otte socialt udsatte unge i alderen 13-25 år til huse i den nedlagte landejendom. De kommer fra hele landet og kan både have misbrugsproblemer og en kriminel baggrund med sig.
De bliver indkvarteret på værelser af 8, 11 og 12 kvadratmeter og bliver døgnet rundt holdt under opsyn af pædagoger på stedet.
Endnu ånder alt fred og idyl ved det gule hus. Her skraber hønsene i hønsegården, svalerne bygger rede under taget og bierne summer i stokroserne.
Bjarne Friis har siden 1. juni været forstander på institutionen. Og han forstår godt beboernes bekymringer.
- Da jeg kom herud og så, hvor tæt det ligger på, fik jeg da forståelse for, at beboerne er utrygge. Men vi må bare bevise, at det har de ingen grund til at være, fortæller Bjarne Friis, der kommer fra et job i Ringe Statsfængsel, hvor han har været leder af en ungdomsafdeling i fem år.
- Bare det, at det er unge drenge med hættetrøjer og mobiltelefoner, det kan skræmme andre væk. Derfor må vi håndtere dem ganske barsk og holde meget lav profil til at starte med, fortæller han.
Og den nye forstander har allerede lavet strikse regler fra starten. Alle værelser er indrettet uden vinduer ud til gaden, så de skal gennem gårdspladsen for at komme ud. De unge er forment adgang på kvarterets legeplads, der ligger kun få skridt fra gården. Der bliver vågen nattevagt og lysføler i gården, så de ikke stikker af om natten, og de første fire uger, den unge er på institutionen, må han/hun ikke forlade stedet uden en voksen ledsager.
- Selv om jeg er pædagog, er jeg meget firkantet med de ting. Men jeg er faktisk ikke så urolig. Jeg håber, vi får nogle naboer, der kommer forbi til en kop kaffe, og som vi en gang imellem kan komme og give en hånd med at løfte tunge sten i haven eller lignendew, fortæller Bjarne Friis.
- De unge skal jo også have nogle chancer, ellers kommer de aldrig videre. Og så må vi finde ud af at balancere mellem det hårde og det bløde, fortæller han.
Naboerne har endnu ikke fået svar på sagen i naturklagenævnet. Men de er klar til at få det bedste ud af situationen, så længe den står på.
Og specielt de strikse regler hilser Rune Kallager velkommen.
- Det er jeg da meget positiv og glad over at høre. For det lyder, som om, de har lyttet til vores bekymringer herude, siger han og tager glædeligt imod invitationen.
Lige uden for vinduerne anes de nybyggede parcelhuse, der hidtil har givet institutionen en kølig modtagelse.
Vil hilse på dem
- Jeg vil selvfølgelig over og hilse på dem og byde dem velkommen. For når tingene ikke kan være anderledes, så skal vi have et godt forhold til hinanden. Jeg vil i hvert fald ikke begynde at stille mig op med bannere eller synge dem ud, siger Rune Kallager.
Beboerne risikerer at skulle vente helt til november på at få svar på klagen til Naturklagenævnet.
Men måske er freden snart forbi. I morgen flytter håndværkerne ud af gården, og syv-otte udsatte unge flytter ind.
Her midt imellem nybyggede parcelhuse ligger Villestofte Skovgyde 114, hvor institutionen i denne uge flytter ind.Grafik: Peter Sterorbo/Cowi